《渡黄河作》
明代·纪坤

黄河天上来，其源吾不知。东南会大海，吾亦未见之。

但观孟津口，汹涌已若斯。放眼三十里，日耀黄琉璃。

自我出门游，所见无此奇。中流鼓长舵，兴逸不可羁。

安得水仙术，长啸呼冯夷。赤脚踏鼋鼍，挥策驱蛟螭。

径乘桃花水，东海寻安期。不然溯流上，唤取赤鲤骑。

五城十二楼，直上昆崙嬉。攀花弄珠树，漱液酌玉池。

群仙相招邀，天外飘云旗。俯视见此木，水折如盘丝。

惜哉两不遂，书剑方奔驰。盘涡呼邪许，托命于篙师。

九歌河伯篇，慷慨吟楚词。危帆飘一叶，此去当依谁。

作者简介：明河间府献县人，字厚齐。崇祯间诸生。诗学苏轼。遭逢乱世，多感时伤俗之语。有《花王阁剩稿》。